Document ID: 32009D0443

KOMISIJOS SPRENDIMAS
2009 m. birželio 10 d.
iš dalies keičiantis Europos Parlamento ir Tarybos direktyvos 2002/95/EB priedą siekiant suderinti tame priede nustatytas švino, kadmio ir gyvsidabrio naudojimo išimtis su technikos pažanga
(pranešta dokumentu Nr. C(2009) 4187)
(Tekstas svarbus EEE)
(2009/443/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. sausio 27 d. Europos Parlamento ir Tarybos direktyvą 2002/95/EB dėl tam tikrų pavojingų medžiagų naudojimo elektros ir elektroninėje įrangoje apribojimo (1), ypač į jos 5 straipsnio 1 dalies b punktą,
kadangi:
(1)
Pagal Direktyvą 2002/95/EB Komisija turi įvertinti tam tikras pavojingas medžiagas, draudžiamas pagal tos direktyvos 4 straipsnio 1 dalį.
(2)
Tam tikros medžiagos ir sudedamosios dalys, kurių sudėtyje yra švino ir kadmio, neturėtų būti draudžiamos, nes kol kas šių pavojingų medžiagų pašalinti iš tokių specifinių medžiagų ir sudedamųjų dalių techniškai arba moksliškai neįmanoma.
(3)
Dar nėra kuo pakeisti lydmetaliuose, naudojamuose elektros energijos transformatorių mažo skersmens (100 μm ir mažiau) variniams laidams suvirinti, esančio švino.
(4)
Nėra kuo pakeisti aukštos įtampos diodų dengiamojo sluoksnio, kurio pagrindas - stiklas su cinko borato junginiais, sudėtyje esančio švino.
(5)
Šiuo metu nėra kuo pakeisti storos plėvelės pastos, naudojamos su aliuminiu surištu berilio oksidu, sudėtyje esančių kadmio ir kadmio oksido.
(6)
Pakaitinės technologijos, skirtos analoginio garso apdorojimo grandinėms pakeisti, siekiant visuose profesionaliuose garso apdorojimo prietaisuose nebenaudoti optronų, kuriuose yra kadmio, turėtų būti pradėtos naudoti iki 2009 m. gruodžio 31 d.
(7)
Šiuo metu techniškai neįmanoma pakeisti gyvsidabrio, kuris naudojamas kaip katodinio dulkinimo šaltinis nuolatinės srovės plazminiuose ekranuose, kai vieno ekrano sudedamosiose dalyse gyvsidabrio yra iki 30 mg, tačiau tai turėtų tapti įmanoma iki 2010 m. liepos 1 d.
(8)
Todėl Direktyvą 2002/95/EB reikėtų atitinkamai iš dalies pakeisti.
(9)
Remdamasi Direktyvos 2002/95/EB 5 straipsnio 2 dalimi, Komisija konsultavosi su susijusiomis šalimis.
(10)
Šiame sprendime numatytos priemonės atitinka Europos Parlamento ir Tarybos direktyvos 2006/12/EB (2) 18 straipsniu įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 2002/95/EB priedas iš dalies keičiamas, kaip nurodyta šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje, 2009 m. birželio 10 d.

Labels: 0
1
20